《陪诸公游文雅台憩法云寺二首 其一》
宋代·汪藻

旅泊值秋晚，登临良亦佳。高台始基谁，未觉岁月遐。

维梁汉宠弟，非复莩附葭。鸣鞭白云上，宝髻翻千鸦。

樽前第词客，坐使屈宋衙。秖今竟何有，芜没荒烟斜。

秦墟仆翁仲，楚俗悲章华。空馀古招提，老庞伴丹霞。

花气侵客袂，松声满邻家。凄凉劫灰地，半似篁竹遮。

坐久雁横野，炊烟映檐牙。似闻睢阳曲，尚作儿童哗。

惜无斗酒酬，水厄空尝茶。

作者简介：汪藻（1079～1154）北宋末、南宋初文学家。字彦章，号浮溪，又号龙溪，饶州德兴（今属江西）人。汪谷之子。先世籍贯婺源，后移居饶州德兴（今属江西）。早年曾向徐俯、韩驹学诗，入太学，喜读《春秋左氏传》及《西汉书》。崇宁二年（1103）进士，任婺州（今浙江金华）观察推官、宣州（今属安徽）教授、著作佐郎、宣州（今属安徽）通判等职。《全宋词》录其词4首。